SKLEP KOMISIJE

z dne 7. decembra 2022

o ustanovitvi strokovne skupine Komisije za javno zdravje in razveljavitvi Sklepa Komisije o ustanovitvi strokovne skupine Komisije „usmerjevalna skupina za promocijo zdravja, preprečevanje bolezni in obvladovanje nenalezljivih bolezni“

(Besedilo velja za EGP)

(2022/C 471/08)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju naslednjega:

(1) V skladu s členom 168(1) Pogodbe o delovanju Evropske unije bi morala biti dejavnost Unije, ki dopolnjuje nacionalne politike, usmerjena k izboljševanju javnega zdravja, preprečevanju telesnih in duševnih obolenj in bolezni ter odpravljanju vzrokov, ki ogrožajo zdravje ljudi. V skladu s členom 168(2) Pogodbe morajo države članice v povezavi s Komisijo medsebojno usklajevati svoje politike in programe na področjih iz odstavka 1 navedenega člena. Komisija lahko v tesni povezavi z državami članicami daje koristne pobude za pospeševanje takšnega usklajevanja, zlasti pobude, namenjene oblikovanju smernic in kazalnikov ter organizaciji izmenjave najboljših praks.

(2) Izkušnje in rezultati, doseženi v okviru strokovne skupine Komisije „usmerjevalna skupina za promocijo zdravja, preprečevanje bolezni in obvladovanje nenalezljivih bolezni“, so pokazali, da lahko usklajevanje med državami članicami pripomore k zmanjševanju bremena nenalezljivih bolezni v Uniji, in sicer z izmenjavo in izvajanjem najboljših praks ter boljšim usklajevanjem ukrepov.

(3) V navedeni strokovni skupini je Komisija tesno sodelovala z državami članicami pri oblikovanju ukrepov in politik, ki lahko državam članicam pomagajo pri doseganju ciljev trajnostnega razvoja, zlasti cilja trajnostnega razvoja št. 3: „poskrbeti za zdravo življenje in spodbujati splošno dobro počutje v vseh življenjskih obdobjih“. To delo je v skladu s Sporočilom Komisije „Novi ukrepi za trajnostno prihodnost Evrope – Evropsko ukrepanje za trajnost“ (1). Cilji trajnostnega razvoja bodo še naprej vodilo za ukrepe na področju javnega zdravja.

(4) Od ustanovitve navedene strokovne skupine se Unija sooča tudi z drugimi pomembnimi izzivi na področju javnega zdravja, kot so izzivi v zvezi z nalezljivimi boleznimi, vključno z virusom HIV/aidsom, tuberkulozo in hepatitisom, ter s tem povezanimi izzivi v zvezi s cepljenjem in antimikrobično odpornostjo. Zato usklajevanje ne bi smelo biti več omejeno na promocijo zdravja, preprečevanje bolezni in obvladovanje nenalezljivih bolezni, temveč bi ga bilo treba razširiti tudi na te pomembne nove izzive na področju javnega zdravja.

(5) Poslanstvo nove strokovne skupine bi moralo dopolnjevati delo Odbora za zdravstveno varnost, ustanovljenega s Sklepom št. 1082/2013/EU Evropskega parlamenta in Sveta (2), in sicer z nadaljnjim spodbujanjem izmenjave in izvajanja najboljših praks.

(6) Nova strokovna skupina za javno zdravje se bo ukvarjala s področji, ki se ne prekrivajo z delom Odbora za zdravstveno varnost, ustanovljenega s Sklepom št. 1082/2013/EU. Odbor za zdravstveno varnost se ukvarja s pripravljenostjo in odzivanjem na krize, nova strokovna skupina za javno zdravje pa bo Komisiji svetovala glede oblikovanja politik in prenosa najboljših praks v zvezi z glavnimi izzivi na področju javnega zdravja, vključno z nenalezljivimi boleznimi in nalezljivimi boleznimi, kot so virus HIV/aids, tuberkuloza in hepatitis, cepljenjem ter antimikrobično odpornostjo, za namene spodbujanja usklajevanja med državami članicami.

(7) Ker obseg dejavnosti presega področje delovanja sedanje strokovne skupine, ki se osredotoča le na nenalezljive bolezni, je treba ustanoviti novo strokovno skupino na področju javnega zdravja ter opredeliti njene naloge in strukturo v skladu s Sklepom Komisije C(2016) 3301 o določitvi horizontalnih pravil za ustanovitev in delovanje strokovnih skupin Komisije. Področje delovanja te strokovne skupine bi bilo treba razširiti tudi na te izzive na področju javnega zdravja in ne bi smelo biti omejeno le na nenalezljive bolezni.

(8) Skupina bi morala biti sestavljena iz organov držav članic.

(9) Za člane skupine bi bilo treba določiti pravila o razkrivanju informacij.

(10) Osebne podatke bi bilo treba obdelovati v skladu z Uredbo (EU) 2016/679 Evropskega parlamenta in Sveta (3) (splošna uredba o varstvu podatkov), ki velja za države članice.

(11) Sklep Komisije o ustanovitvi strokovne skupine Komisije „usmerjevalna skupina za promocijo zdravja, preprečevanje bolezni in obvladovanje nenalezljivih bolezni“ (4) bi bilo treba razveljaviti in navedeno skupino nadomestiti z novo skupino, ustanovljeno s tem sklepom, ki bi oblikovala ukrepe in pobude, s katerimi bi spodbujala usklajevanje med državami članicami, obravnavala glavne izzive na področju javnega zdravja v Uniji, kot so izzivi v zvezi z nalezljivimi boleznimi, vključno z virusom HIV/aidsom, tuberkulozo in hepatitisom, ter s tem povezanimi izzivi v zvezi s cepljenjem in antimikrobično odpornostjo, ter da ne bi bila omejena le na nenalezljive bolezni.

(12) Primerno je določiti obdobje uporabe tega sklepa, ki bi moralo biti pet let. Komisija bi morala po oceni dejavnosti in rezultatov strokovne skupine za javno zdravje v primernem času preučiti potrebo po podaljšanju obdobja uporabe –

SKLENILA:

Člen 1 Predmet urejanja Ustanovi se strokovna skupina za javno zdravje (v nadaljnjem besedilu: skupina).

Člen 2 Naloge Skupina ima naslednje naloge: (a) pomagati Komisiji pri oblikovanju politik in zakonodajnih pobud ter dejavnosti za obravnavo glavnih izzivov na področju javnega zdravja, vključno z nenalezljivimi in nalezljivimi boleznimi; (b) svetovati Komisiji pri dajanju koristnih pobud za oblikovanje smernic in kazalnikov, organizacijo izmenjave najboljših, obetavnih in inovativnih praks ter izvedljivih rezultatov raziskav na področju javnega zdravja in zdravstvenih sistemov za prenos med državami članicami; (c) na zahtevo Komisije svetovati o ustreznih politikah ali ukrepih na področju nalezljivih bolezni. V zvezi s tem lahko Odbor za zdravstveno varnost Komisiji navede področja, na katerih so potrebni nasveti strokovne skupine za spodbujanje usklajevanja med državami članicami, spodbujanje določanja prednostnih nalog in ustvarjanje sinergij med ustreznimi področji politike, ki vplivajo na javno zdravje; prav tako se lahko ustrezne agencije EU zaprosijo, da predložijo nasvete in informacije v zvezi s svojimi področji pristojnosti.

Člen 3 Posvetovanje Komisija se lahko s skupino posvetuje o vseh zadevah v zvezi z javnim zdravjem.

Člen 4 Članstvo Člani skupine so organi držav članic, ki imenujejo stalne predstavnike v strokovni skupini ali podskupini ali predstavnike imenujejo ad hoc glede na dnevni red sestanka skupine. Organi držav članic poskrbijo, da njihovi predstavniki zagotavljajo visoko raven strokovnega znanja, ustreznega nalogam skupine, in sicer na področju javnega zdravja.

Člen 5 Predsednik Skupini predseduje predstavnik Generalnega direktorata za zdravje in varnost hrane (v nadaljnjem besedilu: GD za zdravje in varnost hrane).

Člen 6 Delovanje 1. Skupina deluje na zahtevo GD za zdravje in varnost hrane v skladu s horizontalnimi pravili za ustanovitev in delovanje strokovnih skupin ter vzpostavitev javnega registra teh skupin (5). 2. Sestanki skupine načeloma potekajo v prostorih Komisije ali virtualno, odvisno od okoliščin. 3. Storitve sekretariata opravlja GD za zdravje in varnost hrane. Sestankov skupine in njenih podskupin se lahko udeležijo tudi zainteresirani uradniki iz drugih služb Komisije. 4. V dogovoru z GD za zdravje in varnost hrane lahko skupina z navadno večino svojih članov odloči, da bodo njene razprave javne. 5. Zapisnik, ki povzema razpravo o vsaki točki dnevnega reda in mnenja skupine, je smiseln in popoln. Zapisnik sestavi sekretariat, zanj pa je odgovoren predsednik. 6. Skupina si čim bolj prizadeva za soglasno sprejetje mnenj, priporočil ali poročil. V primeru glasovanja se o izidu glasovanja odloča z navadno večino članov. Člani, ki glasujejo proti ali se glasovanja vzdržijo, imajo pravico, da se mnenjem, priporočilom ali poročilom priloži dokument, ki povzema razloge za njihovo stališče.

Člen 7 Podskupine 1. GD za zdravje in varnost hrane lahko na podlagi mandata, ki ga določi, ustanovi podskupine za preučitev posebnih vprašanj. Podskupine delujejo v skladu s horizontalnimi pravili in poročajo skupini. Razpustijo se takoj, ko izpolnijo svoj mandat. 2. Podskupine za boj proti raku, nenalezljive bolezni in centre za protonsko terapijo, ki so bile ustanovljene v okviru usmerjevalne skupine za promocijo zdravja, preprečevanje bolezni in obvladovanje nenalezljivih bolezni in še vedno delujejo ob začetku veljavnosti tega sklepa, bi morale ostati podskupine tudi v okviru strokovne skupine za javno zdravje.

Člen 8 Povabljeni strokovnjaki GD za zdravje in varnost hrane lahko ad hoc k sodelovanju pri delu skupine ali podskupin povabi strokovnjake iz drugih generalnih direktoratov in subjektov EU ter strokovnjake s posebnim strokovnim znanjem v zvezi z zadevo na dnevnem redu.

Člen 9 Opazovalci 1. Javnim subjektom, ki niso organi držav članic, se lahko z neposrednim povabilom dodeli status opazovalca v skladu s horizontalnimi pravili Komisije. 2. Javni subjekti, ki jim je dodeljen status opazovalca, imenujejo svoje predstavnike v ustrezni strokovni skupini ali podskupini. 3. Opazovalcem in njihovim predstavnikom lahko predsednik dovoli, da sodelujejo v razpravah skupine in njenih podskupin ter prispevajo strokovno znanje. Vendar nimajo glasovalne pravice in ne sodelujejo pri pripravi priporočil ali nasvetov skupine.

Člen 10 Poslovnik Na predlog GD za zdravje in varnost hrane ter v dogovoru z njim skupina z navadno večino svojih članov sprejme svoj poslovnik na podlagi standardnega poslovnika za strokovne skupine v skladu s horizontalnimi pravili. Podskupine delujejo v skladu s poslovnikom skupine.

Člen 11 Poslovna skrivnost in ravnanje s tajnimi podatki Za člane skupine in njihove predstavnike ter povabljene strokovnjake in opazovalce velja obveznost varovanja poslovne skrivnosti, ki na podlagi Pogodb in njunih izvedbenih pravil velja za vse člane institucij in njihovo osebje. Spoštujejo tudi varnostne predpise Komisije v zvezi z varovanjem tajnih podatkov Unije, kot so določeni v sklepih Komisije (EU, Euratom) 2015/443 (6) in 2015/444 (7). Če teh obveznosti ne upoštevajo, lahko Komisija sprejme vse ustrezne ukrepe.

Člen 12 Preglednost 1. Skupina in njene podskupine se vpišejo v register strokovnih skupin Komisije in drugih podobnih subjektov (v nadaljnjem besedilu: register strokovnih skupin). 2. V registru strokovnih skupin se v zvezi s sestavo skupin in podskupin objavijo naslednji podatki: a) imena organov držav članic, b) imena drugih javnih subjektov, c) ime javnega subjekta, ki mu je bil dodeljen status opazovalca. 3. Vsi zadevni dokumenti, vključno z dnevnimi redi, zapisniki in prispevki udeležencev, se dajo na voljo prek povezave z registra strokovnih skupin na namensko spletišče, na katerem so te informacije objavljene. Do namenskih spletišč se lahko dostopa brez registracije uporabnikov ali kakršnih koli drugih omejitev. Zlasti dnevni red in drugi zadevni referenčni dokumenti se objavijo pravočasno pred sestankom, temu pa sledi pravočasna objava zapisnika. Izjeme (8) glede objave so mogoče le, če se šteje, da bi razkritje dokumenta oslabilo varstvo javnega ali zasebnega interesa, kakor je opredeljeno v členu 4 Uredbe (ES) št. 1049/2001 Evropskega parlamenta in Sveta (9).

Člen 13 Stroški sestankov 1. Udeleženci, ki sodelujejo pri dejavnostih skupine in podskupin, za svoje storitve niso plačani. 2. Komisija povrne potne stroške in stroške bivanja, ki udeležencem nastanejo pri opravljanju dejavnosti skupine in podskupin. Povračilo se izplača v skladu z veljavnimi določbami Komisije v mejah proračunskih sredstev, dodeljenih službam Komisije v okviru letnega postopka dodelitve sredstev.

Člen 14 Razveljavitev Sklep Komisije (10) o ustanovitvi strokovne skupine Komisije „usmerjevalna skupina za promocijo zdravja, preprečevanje bolezni in obvladovanje nenalezljivih bolezni“ in razveljavitvi Sklepa o ustanovitvi strokovne skupine Komisije za redke bolezni in Sklepa o ustanovitvi strokovne skupine Komisije za nadzor raka se razveljavi.

Člen 15 Uporaba Ta sklep se uporablja 5 let od datuma sprejetja.

V Bruslju, 7. decembra 2022 Za Komisijo Stela KIRIAKIDES članica Komisije

(1) Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij „Novi ukrepi za trajnostno prihodnost Evrope – Evropsko ukrepanje za trajnost“ (COM(2016) 739 final, 22. 11. 2016).

(2) Sklep št. 1082/2013/EU Evropskega parlamenta in Sveta z dne 22. oktobra 2013 o resnih čezmejnih nevarnostih za zdravje in o razveljavitvi Odločbe št. 2119/98/ES (UL L 293, 5.11.2013, str. 1).

(3) Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).

(4) Sklep Komisije z dne 17. julija 2018 o ustanovitvi strokovne skupine Komisije „usmerjevalna skupina za promocijo zdravja, preprečevanje bolezni in obvladovanje nenalezljivih bolezni“ in razveljavitvi Sklepa o ustanovitvi strokovne skupine Komisije za redke bolezni in Sklepa o ustanovitvi strokovne skupine Komisije za nadzor raka (UL C 251, 18.7.2018, str. 9).

(5) Sklep Komisije C(2016) 3301.

(6) Sklep Komisije (EU, Euratom) 2015/443 z dne 13. marca 2015 o varnosti v Komisiji (UL L 72, 17.3.2015, str. 41).

(7) Sklep Komisije (EU, Euratom) 2015/444 z dne 13. marca 2015 o varnostnih predpisih za varovanje tajnih podatkov EU (UL L 72, 17.3.2015, str. 53).

(8) Te izjeme so namenjene zaščiti javne varnosti, vojaških zadev, mednarodnih odnosov, finančne, denarne ali gospodarske politike, zasebnosti in integritete posameznika, poslovnih interesov, sodnih postopkov in pravnih nasvetov, inšpekcij/preiskav/revizij in postopka odločanja institucije.

(9) Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL L 145, 31.5.2001, str. 43).

(10) Sklep Komisije C(2018) 4492.